Faḍma... Di syin, yerr-d ɣer utemmu, yaf-d welleh Seɛdi, ala amkan-is. Dɣa, xas ẓẓay leḥsab-is, iɛqel-itt : d tarewla i rewlen ! Di syin diɣen yefk-itt d tazzla ɣer wexxam n lmal ; dɣa, akken yewweḍ , ulamma ččan-t wurfan, teccef-it tidi, yefṛeḥ : yufa d bu waḍu ay wwin, ǧǧan bu lebraq. Dɣa, ula d netta ur yelli d aɛezzam, yessufeɣ-d aɛewdiw, akken, mebla tabarda, yeṭṭef di ccɛeṛ n wemgerḍ-is, ineggez fell-as, yenna-as : -Zken-iyi amek tleḥḥuḍ ! Abrid yeqɛed, d luḍa : iṛuḥ am tyita n tmekḥelt : ttjuṛ la ttafgent, ttṣeffirent ɣef zelmeḍ d yeffus. bu waḍu yeɣleb aḍu ; ala anzaren-is la d-ttaken dexxan. Faḍma tejgugel kan ɣer Seɛdi, acebbub-is la t-yessafag ubeḥri ɣer deffir : ziɣ, ur as-semman bu waḍu almi yuklal isem-is ! Lameɛna... yella win t-iɣelben : netta d aḍu, d tidet, d aḍu-nni yettafgen di tmurt ɣer tayeḍ ; wammag, win t-iɣelben, netta yecba-d di tin akkenni d-iɣellin deg igenni, tzeggir-as-d i ṛṛɛud : llan wid i s-yeqqaren  ssiɛqa , wiyaḍ ttsemmin-as  tamerbuḥ t , ma d nekni, nettwali-tt kan d lebraq.